Phelippe, duc de Bourgoingne, conte de Flandres, d’Artois et de Bourgoingne, palatin, seigneur de Salins et de Malines, savoir faisons à tous présens et advenir, nous avoir fait veoir par aucuns des gens de nostre conseil la copie des lettres de l’affranchissement fait par nostre amé et féaul cousin, messire Guillaume de Grantson, chevalier, seigneur de Pesmes, de La Marche et de Poix, à ses hommes et subjets, les manans et habitans du dit lieu de Poix, en la manière contenue en la dite coppie, de laquelle coppie la teneur s’ensuit:  1. Nous Guillaume de Grantson, chevalier, seigneur de Pesmes, de La Marche et de Poix, faisons savoir à tous présens et advenir, nous avoir reçeu l’umble supplicacion de nos hommes, femmes et enffens de nostre ville dudit Poix, contenant que tant à cause dudit Poix et de leurs héritaiges estans illecques, comme de leurs prédécesseurs et davenciers, ilz soient noz hommes et de mainmorte, par quoy leurs biens, honneurs et advencement s’en retardent et diminuent en plusieurs et diverses manières, et il soit que lesdis supplians désirans ce que toutes humaines créatures pevent et doivent désirer, c’est assavoir franchises et libertez, affin que nostre dite ville de Poix qui pour les mortalitez qui naguères y ont eu cours est très grandement despeuplée et diminuée et tellement qu’elle est en aventure de briefment demourer come inhabitable, se puisse repeupler et advencer; nous aient très humblement fait supplier que, attendu que les habitans des villes voisines qui sont franches gens et aultres redoutent et délaissent de aler habiter en icelle ville et y marier leurs enfans, pour cause de la dite vile condition d’icelle mainmorte, les voulsissions affranchir et mectre hors d’icelle mainmorte, de laquelle eulx et chacun d’eulx sont affectés, tant à cause de leurs dits prédécesseurs et davenciers, de ce qu’ilz sont estrais de nostre dite ville de Poix et des héritaiges qu’ilz ilz ont come autrement. Pourquoy nous eu regard aux choses dessus dictes et ausi que plus grant prouffit nous sera de peupler nostre dite ville, laquelle se la dite mainmorte estoit ostée se pourroit repeupler en tant que plus gens y yroient habiter et demourer, et il mariroient leurs enffens, dont nos rentes et autres notre demoine nous pouroit estre de plus granz prouffitz et à noz successeurs qu’ilz n’ont esté ou temps passé et ne seroient ou temps advenir et que n’a esté la dite mainmorte. Inclinant à la dite supplication, noz dessus ditz hommes et femes et enffans, manans et habitans en nostre dite ville de Poix, ensemble leurs hoirs procréés et à procréer de leurs propres corps et lignées et tous les autres qui pour le temps advenir il résideront et habiteront et chacun d’eulx de certaine science, avons afranchis et par la teneur de ces présentes de grâce espécial, affranchissons à tousjours mais et perpétuellement de la dicte mainmorte, en ostent, annihillant et mectant du tout au néant d’icelle dès maintenant des hommes, femmes et enffans, habitans et qui habiteront en icelle ville de Poix, sauf et reservé en ce le consentement de nostre très redoubté prince et seigneur, Monseigneur le duc de Bourgoingne, duquel nous tenons la dite ville en fief et hommaige, auquel nous supplions très humblement que audit affranchissement lui plaise consentir et ycelluy confirmer et approuver.  2. Et n’est pas nostre entencion que par le moyen ou vertu dudit affranchissement, aucuns des dis habitans demourans et qu’il demoureront hors de la dite ville, puisse succéder ores ne pour le temps advenir, aucuns de noz hommes et femes pour le présent demourans et résidans en la dite ville de Poix, et qui pour le temps advenir se demoureront et résideront ne leurs héritaiges tant leur soient prouchaines en linaiges, se ce n’estoit qu’ilz veinssent demourer en nostre dite ville de Poix pour estre de la condition d’icelle, mais leur succéderont, venront succéder les hoirs plus prouchains des demourans et habitans en la dite ville; et ou cas qu’il n’y aroit aucuns demourans et résidans en icelle ville, l’éritaige vanra et demourera à nous ou à noz hoirs aïens cause.  3. Et aussi, il n’est pas de nostre entencion que ceulx qui demourent et demoureront en aucune mainmorte, puissent ne doivent sortir ce présent affranchissement, mais seront et demoureront noz mainmortables tant qu’ilz demoureront es lieux desdites mainmortes.  4. Et avons octroyé et octroyons à noz ditz hommes, femes et enffans et leurs successeurs, qu’ilz puissent et doyent aler quérir toutes eschoites et successions paternelles et maternelles et cellectéraulx qu’ilz escheuent de leurs parens, parentés, amis et autres hors de la dite ville jusqu’à dix lieuves à la ronde de la dite ville et non oultre pour rapporter ycelles eschoites en nostre dite ville et ceulx qui escherront hors des mettes desdiz dix lieuves à la ronde d’icelle ville seront et demouront à nous, noz hoirs et successeurs comme noz mainmortables.  5. Sy donnons en mandement à notre gouverneur de la justice de la dite ville, et à tous noz autres officiers présens et advenir et à chacun d’eulx, sy comme à lui appartiendra, que les dessus nommés hommes, femmes et enffans à présent, manans et habitans en la dite ville de Poix, ensembles leurs hoirs procrées et à procréer de leurs propres corps et lignées et tous les autres qui pour le temps advenir y résideront et habiteront et chacun d’eulx de nostre présente grâce et affranchissement, faissent, souffrent et laissent à tousjours et perpétuellement, plainement et paisiblement joïr et user en et par la manière que dit est, sans les empeschier ne molester, ne souffrir estre empeschiés ne molestez aucunnement au contraire. Et afin que ce soit ferme chose et estable à tousjours mais, nous avons en tesmoing de ce, fait mectre nostre scel en ces présentes, sauf en autres choses, notre droit et l’autruy. Donné en nostre chastel de La Marche, le samedy dernier jour du mois de mars, l’an de grâce courant mil quatre cens vingt et quatre, devant Pasques charnel, en la présence de noble homme Jaquot de Flamerans et Regnault de Coulons, escuiers, messire Eudes Tapicier, curé de La Marche, Jaquot Mordaille, Jehan de Myonnay et Vincent Cordier, demeurans audit lieu de La Marche, tesmoings à ce appellez et requis. Donné par coppie soubz les sains manuelz de nous Guiot Girardot et Huguenin le Fevre, clercs demeurans à Dijon, jurés de la court de Monseigneur le duc de Bourgoingne. Collation premièrement et avant toute eure par nous faite au vray original cy mis le cinquiesme jour du mois de may, l’an mil quatre cent vingt et huit. Ainsi signé: C. GIRARDOT et H. LE FEVRE. Lesquelles lettres d’affranchissement telles que cy dessus est transcript, avons aggréables, nous ycelles et tout le contenu à l’umble supplication desditz manans et habitans de la dite ville de Poix, et sur ce eu advis et délibération du conseil, avons loé, greé, consenty, ratiffié et approuvée, et de nostre certaine science et grâce espécial, pour nous et noz successeurs, louonz, gréons, consentons, ratiffions, approuvons et confirmons, par ces mesmes présentes, parmi et moïennant ce que les diz manans et habitans sont tenus de nous paier à nostre receveur général de Bourgogne, pour et ou nom de nous, la somme de quarante cinq francs, monnoye royale à présent courant, pour une fois, si laquelle par l’avis de noz amez et féaulx les gens de noz Comptes à Dijon qui se sont informés de la faculté desditz habitans, avons tauxée et arbitrée, tauxons et arbitrons, par la teneur de cestes, la finance qui nous est et peut estre deue à cause de nostre présent consentement et confirmation. Si donnons en mandement, à noz diz gens de noz Comptes à Dijon, à noz bailliz d’Auxois et de la Montagne et à tous nos autres justiciers, officiers, présens et advenir, ou à leurs lieuxtenans et à chacun d’eulx en droit soy, si comme à lui appartiendra, que de nostre présente grâce, consentement et confirmation, ladite somme de quarante premièrement paiée à notre dit receveur général de Bourgogne, lequel sera tenu d’en faire recepte et despense à nostre prouffit; ilz facent, souffrent et laissent lesdiz manans et habitans de Poix et leurs successeurs compris esdites lettres d’affranchissement jouir et user plainement, paisiblement et perpétuellement, sans leur faire ne souffrir estre fait, ne à aucuns d’eulx, ores ne pour le temps advenir aucuns destourbier ou empeschement à contraire, car ainsi nous plaist estre fait. Et affin que ce soit ferme chose et estable à tousjours, nous avons fait mectre nostre séel à ces présentes, sauf en autres choses notre droit et l’autruy en toute. Donné à la Leyde en Ollande ou mois de juillet, l’an de grâce mil quatre cens vingt et huit. Ainsi signé: Par monseigneur le Duc à votre relacion. T. BOUESSEAU.